Predkladacia správa

Podnet  na vypracovanie návrhu zákona 
	Ministerstvo vnútra  Slovenskej republiky predkladá návrh zákona, ktorým sa menia a dopĺňajú niektoré zákony v pôsobnosti Ministerstva vnútra Slovenskej republiky v súvislosti so zavedením meny euro v Slovenskej republike (ďalej len „zákon“) na základe Plánu legislatívnych úloh vlády Slovenskej republiky na rok 2008.
Vyjadrenie účelu a odôvodnenie potreby návrhu zákona
		Návrh zákona vychádza z Národného plánu zavedenia eura v Slovenskej republike a z Harmonogramu legislatívnych krokov zavedenia eura v Slovenskej republike. 
		Cieľom navrhovaného zákona je vytvoriť v Slovenskej republike základné právne predpoklady, ktoré nadväzne na zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov umožnia plynulé a bezproblémové fungovanie oblastí štátnej správy, ktoré sú v pôsobnosti Ministerstva vnútra Slovenskej republiky po zavedení meny euro v Slovenskej republike. 
	Obsah návrhu zákona 
		Návrh zákona obsahuje 38 článkov osobitných zákonov, v ktorých sa menia sumy pokút a ďalšie sumy ustanovené v týchto osobitných zákonoch v slovenskej mene tak, že sa vyjadrujú v eurách podľa konverzného kurzu medzi eurom a slovenskou menou, ktorý prijala Rada EÚ podľa osobitného predpisu, pričom sumy pokút sa zaokrúhľujú na celé eurá smerom nadol.
	Dopad na štátny rozpočet
		Realizácia návrhu zákona nemá dopad na štátny rozpočet. Nemá priamy dopad na rozpočty obcí a rozpočty vyšších územných celkov. Návrh zákona nemá priamy environmentálny dopad ani vplyv na zamestnanosť a podnikateľské prostredie. Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.
	Dôvod nesprístupnenia návrhu
		Nie je dôvod nesprístupňovania návrhu zákona.